Struktuur van brandstofprys gaan hersien word | Maroela Media
Gwede Mantashe, minister van minerale hulpbronne en energie, het Donderdagmiddag in sy begrotingsrede gesê die struktuur van die brandstofprys gaan ondersoek word om dit dalk anders saam te stel.
Hy het ook aangekondig dat 'n nuwe raffinadery moontlik vir Richardsbaai aan die KwaZulu-Natalse noordkus beplan word, maar nie verdere besonderhede verskaf nie. Die mediakonferensie wat hy oor sy begrotingsrede sou hou, is op die nippertjie afgelas.
Mantashe het in sy begrotingsrede toegegee dat die bydrae van die energiesektor tot die nasionale ekonomie die afgelope jaar met 6% afgeneem het. Die minister het hom daartoe verbind om steenkoolkrag, windkrag, hidroëlektrisiteit, kernkrag en hernieubare energie saam te snoer tot 'n volhoubare energiemengsel.
Mantashe het gesê die land gaan na 2045 'n nuwe kernkragsentrale benodig, al word planne tans in werking gestel om die Koeberg-kernkragsentrale se rakleeftyd te verleng.
Hy het onderneem dat die land se strategiese brandstofreserwes beter bestuur sal word, en om binnekort meer inligting daaroor bekend te maak.
In reaksie het Kevin Mileham, DA-LP, gesê die land is stewig op pad na beurtkrag, en Eskom het nie die kapasiteit om nuwe kragstasies te beplan of te bou nie. Hy het ook gevra dat ooreenkomste wat die vorige minister van energie, Jeff Radebe, met die Demokratiese Republiek van die Kongo en Suid-Soedan aangegaan het, openbaar gemaak word omdat dit van baie twyfelagtige morele peil is.
Dr. Wynand Boshoff, VF Plus-LP, het gesê sentrale beplanning werk nie altyd nie en dat gemeenskappe hulself onafhanklik van die sentrale elektrisiteitsverskaffer moet maak. Hy het gesê lande wat selfstandig is in energievoorsiening kan eintlik enigiets regkry, soos Saoedi-Arabië en die Verenigde Arabiese Emirate bewys.